Þann 13. desember sl. var kveðinn upp dómur í máli Klíníkurinnar í Ármúla gegn íslenska ríkinu . Í málinu var deilt um þá ákvörðun SÍ að hafna greiðslu reikninga vegna vinnu tveggja svæfingalækna sem störfuðu hjá Klíníkinni á árunum 2017 og 2018 . Íslenska ríkið var sýknað af kröfum fyrirtækisins . Forsaga málsins er sú að læknarnir óskuðu eftir aðild að rammasamningi við SÍ haustið 2017 . SÍ hafnaði umsóknum þeirra á grundvelli þess að velferðarráðuneytið hefði gefið SÍ þau fyrirmæli að hafna öllum umsóknum um aðild að samningnum vegna halla á fjárlagalið sem tekur til lækniskostnaðar . Í september 2018 gekk dómur í máli sem nokkrir sérgreinalæknar höfðuðu gegn íslenska ríkinu . Með dómnum var ákvörðun ráðuneytisins felld úr gildi og jafnframt var ákvörðun SÍ , um að hafna umsóknum lækna um aðild að samningnum , felld úr gildi . Annar framangreindra svæfingalækna var í þessum hópi . Umsóknir svæfingarlæknanna um aðild að rammasamningi SÍ voru síðan samþykktar í nóvember 2018 . Haustið 2018 gerði Klíníkin kröfu um greiðslu fyrir læknisverk sem læknarnir tveir framkvæmdu áður en umsóknir þeirra um aðild að rammasamningnum voru samþykktar . Taldi Klíníkin sig hafa orðið fyrir tjóni vegna höfnunar SÍ sem hafi verið byggð á ólögmætum forsendum . Þessu synjuðu SÍ á grundvelli þess að læknarnir hafi ekki verið aðilar að samningi við SÍ þegar umrædd læknisverk voru framkvæmd og því væri SÍ óheimilt að greiða fyrir þessi verk . Dómurinn sem féll 13. desember sl. byggði niðurstöðu sína m.a. á því að Klíníkin hefði sjálf tekið ákvörðun um að gera læknisaðgerðir án þess að fyrir lægi hvort greiðsluskylda SÍ væri fyrir hendi . Þá verði tjón Klínikurinnar með engu móti rakið til athafna SÍ heldur þvert á móti til eigin ákvörðunar um að nýta þjónustu lækna sem ekki áttu aðild að rammasamningi SÍ . Af þessu leiði að ekki sé orsakasamhengi milli þess tjóns sem Klínikin telji sig hafa orðið fyrir og synjunar SÍ um aðild læknanna tveggja að samningnum . Þannig bæri að sýkna ríkið af öllum kröfum Klíníkurinnar . Málskostnaður var látinn falla niður .